***ኣስተውዕለሉ ነዚ ግዜ፡***

*ስምዓኒ ስምዓኒ፡ ምስማዕ ዝኣበኻ፡ ስምዓኒ ሕጂ’ዩ፡ ናይ ምስማዕ ግዜኻ፡ ኣይትታለል በቶም፡ ናብ ገደል ዝመርሑኻ።*

*ኣስተውዕል ምዘን፡ ዝሓለፈ ይብቃዕ፡ ረብሓ የብሉን፡ ጸረ ሃገር ምጥቃዕ፡ ንዓ እቅረ ኢልካ፡ ኣብ ህዝብኻ ተጸጋዕ።*

*ሕሰብ ኣስተውዕል፡ ምዃንካ ሰብ፡ መርምር ኣየናይዩ፡ ዝህበካ መኽሰብ፡ ምስ መንነቱ ዝኸሓደ፡ ኣይትበል ዘብዘብ።*

*ኣይምሰልካ ጸሓይ፡ ዝቐየረት ማኣዝና፡ ብምብራቕ ወጺኣ፡ ምዕራብ ምድናና፡ ኣብ መስመራ ኣላ፡ ብድሕሪ ደበና።*

*እወ እታ ጸሓይና፡ ጸሓይ ኤርትራ፡ ከንደይ ፈቲኖም፡ ከህስሱዋ ሕብራ፡ ክልተ ሽሕን ዓሰርተ ሸሞንተ፡ ደጊማ መስኪራ።*

*መስመር ዝሰሓትካ፡ ልቢ ግበር ኣይትዓሹ፡ ምምኽኻር ኣይጠቕመካን፡ ምስ ዝጠፈሹ፡ ዓመታት ኣቅጺሮም፡ ከም ድንሽ ዝመሽሙሹ።*

*ግዜኻ ኣይተጥፍእ፡ ሽግር መናውሒ፡ ልብኻ ኣይትረር፡ ከም ከውሒ፡ ጽባሕ ንጉሆ፡ ከይትስእን ፍትሒ።*

*ኣይትኹን ከም፡ ዝጎበጠት ተኽሊ፡ ቀኒና ትነብር፡ ክሳብ ትበሊ፡ ሕጂ ግዜ ኣሎካ፡ ክፍኣትካ ክትኣሊ።*

*ሓዳሽ ዓመት ግበራ፡ ናይ መንፈስካ ዕጥቂ፡ ምድንጋር ግድደፎ፡ ኣይተዕጠጢ፡ ተበገስ ብኣወንታዊ ለውጢ።*

*ነባሪ ዝሕሪ ንሰማእታትና ዓወት ንሓፋሽ ገብረንጉስ መስመር*